Na temelju članka 19. i 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15) i članka 32. Statuta Općine Garčin („Službeni vjesnik Brodsko-posavske županije“, 9/09 i 5/13), Općinsko vijeće Općine Garčin na svojoj 2. sjednici održanoj dana 13. srpnja 2017. godine, donosi

# ODLUKU

o naknadi troškova članovima tijela Općine Garčin

## I. OPĆE ODREDBE

**Članak 1.**

Ovom Odlukom utvrđuje se visina naknade troškova za rad vijećnicima Općinskog vijeća, članovima radnih tijela (komisija, uprava, odbora, povjerenstava) i djelatnicima Jedinstvenog upravnog odjela, uvjeti pod kojima im naknada pripada i način na koji se naknade isplaćuju kada sudjeluju u radu tih tijela.

**Članak 2.**

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol.

## II. UVJETI ZA OSTVARIVANJE PRAVA

**Članak 3.**

U smislu točke 1. ove Odluke naknada troškova za sudjelovanje na radnim sjednicama i za rad u komisijama, povjerenstvima, odborima, upravama pripada:

* članovima Općinskog vijeća Općine Garčin,
* članovima radnih tijela Općine Garčin,
* službenicima Jedinstvenog upravnog odjela kada su sjednicama nazočni izvan svojeg radnog vremena.

**Članak 4.**

Članovi općinskih tijela iz članka 3. ove Odluke naknadu troškova ostvaruju odazivom na radnu sjednicu, sudjelovanjem na radnoj sjednici, za rad komisija, povjerenstava, odbora, uprava, radnih sastanaka.

## III. FINANCIRANJE

**Članak 5.**

Utvrđuje se naknada troškova za sudjelovanje na radnim sjednicama Općinskog vijeća članovima predstavničkog tijela Općine Garčin i službenicima Jedinstvenog upravnog odjela u neto iznosu od 250,00 kuna po jednoj odrađenoj radnoj sjednici.

Utvrđuje se naknada troškova za sudjelovanje na radnim sjednicama Općinskog vijeća predsjedniku predstavničkog tijela Općine Garčin u neto iznosu od 500,00 kuna po jednoj odrađenoj radnoj sjednici.

Članovima Općinskog vijeća, radnih tijela Općine Garčin i službenicima Jedinstvenog upravnog odjela utvrđuje se naknada troškova za rad u komisijama, povjerenstvima, odborima, upravama i ostalim radnim sastancima u neto iznosu od 100,00 kuna.

**Članak 6.**

Uz naknadu sukladno članku 5. ove Odluke priznaje se i obračunavanje poreza i doprinosa koji su utvrđeni zakonskim propisima za obračun naknada (drugi dohodak).

**Članak 7.**

Ako član tijela koji ostvaruje pravo na naknadu troškova za rad, istog dana sudjeluje u radu više tijela, ostvaruje pravo samo na isplatu jedne naknade za sudjelovanje u jednom tijelu.

## IV. PROVEDBENE ODLUKE

**Članak 8.**

Isplata naknadi troškova članovima općinskih tijela iz članka 3. ove Odluke vrši se na njihove osobne žiro račune otvorenih u poslovnim bankama.

**Članak 9.**

Jedinstveni upravni odjel za potrebe izvršavanja ove Odluke vodi posebnu evidenciju o sudjelovanju na radnim sjednicama, komisijama, povjerenstvima, odborima, upravama, sastancima te isplatama naknada.

**Članak 10.**

Članovi općinskih tijela su za isplatu naknada troškova dužni Jedinstvenom upravnom odjelu Općine dostaviti podatke o svom žiro-računu otvorenom u poslovnoj banci.

**Članak 11.**

Članovi općinskih tijela kada se odriču naknade troškova za svoj rad u tijelima općine podnose potpisanu pismenu izjavu o odricanju. Izjava o odricanju može se naknado pismeno opozvati kada članovi tijela ponovno žele steći pravo na daljnju naknadu troškova.

U vremenu od podnošenja izjave o odricanju pa do opoziva izjave o odricanju naknade troškova nemaju pravo na isplatu naknade troškova za sudjelovanje u radu u tijelima općine.

## V. ZAVRŠNE ODREDBE

**Članak 12.**

Stupanjem na snagu ove Odluke prestaje važiti Odluka o visini naknade za prisustvovanje sjednicama („Službeni vjesnik Brodsko-posavske županije“, broj 13/01 i 27/13).

**Članak 13.**

Ova Odluka stupa na snagu danom donošenja, a bit će objavljena u „Službenom vjesniku Brodsko-posavske županije“.

OPĆINSKO VIJEĆE

OPĆINA GARČIN

 Predsjednik Općinskog vijeća

 Mato Jerković

KLASA: 021-01/17-01/10

URBROJ: 2178/06-01-17-1

Garčin, 13. srpnja 2017.